Diari Oficial de la Generalitat Valenciana


Sumari del DOGV 3035, del 15-07-1997 (1997/8020)

ACORD de 22 d'abril de 1997, de la Comissió Territorial d'Urbanisme de València, sobre la modificació núm.3 del Pla General d'Ordenació Urbana de Manises.
----------------------------------------------------------------------------------------------------------------------------------------------------------

### Dades del document

Número de DOGV
:   3035

Data del DOGV
:   15-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8020


Data del document
:   22-04-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 22 d'abril de 1997, de la Comissió Territorial d'Urbanisme de València, sobre la modificació núm.3 del Pla General d'Ordenació Urbana de Manises.  
La Comissió Territorial d'Urbanisme de València, en sessió de 22 d'abril de 1997, va adoptar el següent acord:  
Vist l'expedient tramés per l'Ajuntament de Manises sobre la modificació núm.3 del Pla General d'Ordenació Urbana, i de conformitat amb els següents:  
Antecedents de fet  
Primer  
El projecte es va sotmetre a informació pública mitjançant acord del ple de l'Ajuntament en sessió de 3 de desembre de 1996 i, després del pertinent període d'informació pública, en el qual no s'hi va presentar cap al·legació, es va aprovar provisionalment el 28 de gener de 1997.  
Segon  
El projecte consta memòria, plans d'informació i ordenació. S'han presentat tres còpies d'aquest projecte degudament diligenciades.  
Tercer  
Manises té Pla General d'Ordenació Urbana aprovat definitivament per la Comissió Territorial d'Urbanisme en sessió de 22 de desembre de 1988.  
Amb data 10 de maig de 1994, aquesta Comissió va aprovar un conjunt de modificacions del PGOU, entre les quals es trobava la delimitació d'un àmbit subjecte al pla especial de reforma interior sobre l'àrea urbana qualificada de zona d'indústria artesanal, la idea matriu de la qual era construir un parc temàtic sobre la ceràmica, amb aprofitament de la infraestructura existent.  
Quart  
L'objecte de la modificació és excloure de l'àmbit del PERI delimitat sobre la zona d'indústria artesanal una parcel·la de 1.494,51 m2 i la modificació de les alçades màximes permeses, sense que això supose increments d'aprofitaments lucratius.  
L'Ajuntament justifica la necessitat d'aquesta modificació a possibilitar-hi la immediata construcció d'un edifici per part de l'Associació Valenciana d'Empresaris de la Ceràmica per a exposició permanent dels seus productes. L'Ajuntament col·labora amb aquesta iniciativa, cedint el dret de superfície de la parcel·la durant 75 anys, i el projecte està finançat amb fons FEDER, i que s'haurà de finalitzar en un termini determinat de temps.  
Si bé l'exclusió obeeix als fins mencionats, l'Ajuntament entén que, pel caràcter de l'immoble, hauria d'estar dins de l'àmbit del PERI, i, per això, pensa arreplegar-n'hi l'ordenació.  
El règim urbanístic de la parcel·la seria el que inicialment li conferia el PGOU, i que, a més, el document planteja una xicoteta rectificació de les alineacions.  
D'altra banda, aquest tipus d'edificis especials requereix major alçada en les plantes que els destinats a usos residencials, tant per a possibilitar el pas de les instal·lacions necessàries com per a poder albergar els productes i els processos productius que s'hi exposen. Per aquest motiu, s'inclou una modificació de l'article 6.24 «Alçada màxima i mínima de l'edifici» de les normes, i es permet incrementar l'alçada de cornisa, únicament en aquesta zona i quan es tracte d'edificis d'ús especial, sense que això puga suposar un increment de la superfície edificable, i l'immoble en qüestió s'ha d'integrar a la resta de les edificacions. Es corregeix també la forma de mesurar l'alçada màxima de cornisa.  
La nova redacció de l'article modificat seria la següent:  
Article 6.24. Alçada màxima i mínima de l'edifici  
1. Alçada d'un edifici és la dimensió vertical del sòlid capaç.  
2. L'alçada es pot expressar en unitats mètriques o en nombre de plantes.  
3. Alçada de cornisa: És la mesura fins la intersecció de la cara inferior del forjat que forma el sostre de l'última planta amb el pla de la façana de l'edifici.  
Les alçades de cornisa màximes corresponents als diferents nombres de plantes són les següents:  
Nombre de plantes Alçada de cornisa  
I 3.50 m  
II 6.50 m  
III 10.00 m  
IV 12.50 m  
V 15.50 m  
VI 18.00 m  
Quan l'alçada s'expressara en unitats mètriques i no s'especificara a quina es refereix, s'entendrà que és l'alçada de cornisa.  
Aquestes quantitats es podran incrementar en 2,50 m en la zona amb qualificació d'indústria artesana, quan es tracte d'edificis que alberguen usos que requerisquen major alçada que els habituals en habitatges i locals comercials, sempre que, comptabilitzat tot el conjunt, no suposen un augment de la superfície edificable màxima permesa, amb aplicació de l'alçada màxima expressada anteriorment. Aquest increment d'alçada només podrà ser aplicat a les zones de l'edificació, on quede suficientment justificat la necessitat d'aquesta major alçada i no podrà suposar, en cap cas, un increment en el nombre màxim de plantes. El conjunt total de l'edifici d'aquestes especials característiques s'haurà d'integrar formalment i volumè-tricament amb la resta de les edificacions.  
4. En nombre de plantes, l'alçada indicarà el nombre de plantes per damunt de la cota d'origen i referència o de la rasant.  
5. Alçada màxima és l'assenyalada per les condicions particulars de zona com a valor límit de l'alçada de l'edificació.  
6. A cada alçada en unitats mètriques correspon un nombre màxim de plantes. Aquestes dues constants, alçada en unitats mètriques i nombre de plantes, s'hauran de complir conjuntament.  
Cinqué  
La Comissió Informativa de la Comissió Territorial d'Urbanisme de València, en sessió de 17 d'abril de 1997, va emetre un informe sobre el projecte que ens ocupa, i es compleix així l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb l'article 55.1, per remissió a l'article 38 de la Llei Reguladora de l'Activitat Urbanística.  
Segon  
La LRAU especifica en la disposició transitòria primera que l'aprovació del planejament de desenvolupament, que modifiquen determinacions del pla general, requereix l'homologació del sector corresponent.  
No obstant això, no es pronuncia, almenys explícitament, sobre la necessitat d'homologar quan es plantegen modificacions de pla general que afecten sectors subjectes al planejament diferit. En aquest sentit, i seguint la filosofia d'aquest text legal, en modificacions que afectaren determinacions de caràcter estructural (delimitació de sectors, objectius que s'han de considerar en els instruments de desenvolupament, zonificacions, etc.), s'hauria de considerar l'homologació del sector corresponent, a fi de fixar i de delimitar les determinacions de caràcter estructural de les d'ordenació detallada.  
En el cas que ens ocupa, es planteja una redelimitació d'un PERI, d'escassa incidència i àmpliament justificat, i que està, a més, en l'interés municipal, integrar en l'ordenació que plantege aquest, l'immoble que s'edifique en la parcel·la exclosa. Per aquests motius es considera que no seria necessària l'homologació; i l'aprovació d'aquesta modificació és, en qualsevol cas, de competència autonòmica.  
Tercer  
Respecte de la resta de les modificacions plantejades no s'observa cap inconvenient urbanístic per a procedir-ne a l'aprovació.  
Quart  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva dels plans generals -i de les seues modificacions- de municipis menors de 50.000 habitants, de conformitat amb l'article 38.3, per remissió de l'article 55.1, de la Llei Reguladora de l'Activitat Urbanística, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que s'ha dit, la Comissió Territorial d'Urbanisme de València acorda aprovar definitivament la modificació núm. 3 del PGOU de Manises.  
I l'Ajuntament de Manises haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de aquesta publicació.  
Tot això sense perjudici que es puga presentar qualsevol altre recurs que s'estime oportú.  
València, 22 d'abril de 1997.- El secretari de la Comissió Territorial d'Urbanisme: José Manuel Palau Navarro.